b"\n_START_ARTICLE_\nBridgetown\n_START_SECTION_\nZgodovina\n_START_PARAGRAPH_\nOtok so neko\xc4\x8d poseljevali Amerindi, ki so jih verjetno pregnale ali zasu\xc5\xbenjile \xc5\xa1panske in portugalske odprave. Ko so sem v 17. stoletju pri\xc5\xa1li britanski naseljenci, je bil zapu\xc5\xa1\xc4\x8den. Na kraju, kjer je bil leta 1628 ustanovljen Bridgetown, so na\xc5\xa1li most \xc4\x8dez reko Careenage, po katerem je naselje dobilo ime: sprva se je imenovalo Indian Bridge (\xc2\xbbIndijanski most\xc2\xab), nato se ga je prijelo ime St. Michael's Town (\xc2\xbbMesto sv. Mihaela\xc2\xab), sedanje ime pa ima od 19. stoletja._NEWLINE_Bridgetown je kmalu zaradi strate\xc5\xa1ke lege in priro\xc4\x8dnega naravnega pristani\xc5\xa1\xc4\x8da postal sredi\xc5\xa1\xc4\x8de britanske gospodarske ekspanzije v Novem svetu, pomemben je bil predvsem kot center trgovanja s sladkorjem in su\xc5\xbenji iz Afrike. Pridelava sladkornega trsa je \xc5\xa1e danes najpomembnej\xc5\xa1a kmetijska panoga na otoku. V kasneje utrjenem pristani\xc5\xa1\xc4\x8du je bilo poveljstvo britanske vojske in mornarice za vzhodne Karibe. Potek ulic v starem mestnem jedru ima \xc5\xa1e danes srednjeve\xc5\xa1ki britanski vzorec, prebivalci pa so ve\xc4\x8dinoma potomci osvobojenih su\xc5\xbenjev._NEWLINE_Mesto so ve\xc4\x8dkrat opusto\xc5\xa1ili po\xc5\xbeari, leta 1854 pa je izbruhnila tudi kolera, za katero je umrlo 20.000 prebivalcev."